ગુજરાતમાં ઓખી વાવાઝોડાના પગરણ સાથે જ જનજીવન અસ્તવ્યસ્ત થઈ ગયું છે, મંગળવારે મધરાતે ઓખી સુરતમાં પોતાનો કેર વર્તાવશે. મહેસૂલ અગ્ર સચિવ પંકજ કુમારે આ અંગે વીડિયો કોન્ફરસથી બેઠક કરી હતી. તેમણે જણાવ્યું હતું કે, રાત્રે 80-90 કિલોમીટરની ઝડપે પવન ફૂંકાશે. પરંતુ તે પહેલા જ તંત્રએ સઘન પગલાં લીધા છે, આવતી કાલે સુરતમાં તમામ શાળા-કોલેજોમાં રજા આપી દીધી છે, તેમજ તમામ કંટ્રોલ રૂમ સક્રિય કરી દેવામાં આવ્યા છે. તે ઉપરાંત સરકારી અધિકારીઓની રજા રદ કરવામાં આવી છે, સાથે જ સુરત નજીક આવેલા હજીરામાંથી 4-5 જેટલી ગેસ લાઇનમાંથી ગેસનો સપ્લાય બંધ કરવામાં આવ્યો છે. સાંજે 5 વાગ્યા બાદ વીજળી સપ્લાય પણ બંધ કરવામાં આવે એવી શક્યતા છે.